ועדת הפנים והגנת הסביבה, כנסת 19, פרוטוקול מספר 134, 2013-11-25 11:00

מירי רגב: בוקר טוב לכולם, ועדת הפנים והגנת הסביבה בדיון שני בסוגיית תכנון בנייה.

מירי רגב: אישרנו עכשיו את סעיף 101.

גדעון סער: יישר כוח.

מירי רגב: יישר כוח לך, השר.

מירי רגב: אני שמחה שנמצא פה אתנו שר הפנים.

דב חנין: חשבתי שאתם אומרים תנחומים.

מירי רגב: לא, לא.

מירי רגב: אנחנו לא אומרים תנחומים.

מירי רגב: אחרי שאישרנו אנחנו יכולים להגיד תנחומים?

גדעון סער: את יכולה לשלוח תנחומים לדב.

דב חנין: לעם ישראל.

דב חנין: לעם ישראל, לסביבה, לחברה, לדמוקרטיה.

מירי רגב: אנחנו בעד החברה, הדמוקרטיה, עם ישראל והנושאים החברתיים לא פחות ממך, אבל בוא נמשיך את הדיון.

מירי רגב: נמצא פה כבוד השר גדעון סער, שאני מאד שמחה שהוא נמצא פה ומתייחס לכל סוגיה שקשורה לתכנון.

מירי רגב: במקרה זה אנחנו מדברים על תכנון, גם סוגיות אחרות שניפגש אתו מחר, סוגיית המסתננים.

מירי רגב: יש לו עוד לילה ארוך היום, מן הסתם, ומהסיבות הלא בדיוק נכונות.

מירי רגב: לא בדיוק שנולד לך איזה ילד אלא בגלל עבודה יש לך לילה ארוך היום.

גדעון סער: גם זה יגיע.

מירי רגב: גם זה יגיע.

מירי רגב: אז ברוך הבא, כבוד השר.

מירי רגב: סגנית השר פניה, בינת שוורץ, ממלא מקום בפועל של המנכ"ל, שוקי, המשרדים השונים שהגיעו לכאן.

מירי רגב: אנחנו בעצם דנים בחוק הליכי התכנון והבנייה להאצת הבנייה למגורים, התשע"ד-2013, מ/799.

מירי רגב: האם זה בסדר, היועץ המשפטי?

<תומר רוזנר: בהחלט.

מירי רגב: כך צריך לקרוא לחוק.

מירי רגב: שלום גם לחברי הכנסת וליועצים שליוו את החוק הזה, השלטון המקומי, צוות הוועדה.

מירי רגב: החוק הזה עבר הרבה מאד גלגולים.

מירי רגב: זה לא סוד שלא הגענו להסכמות בתוך הוועדה עם הפקידות הבכירה של משרד הפנים.

מירי רגב: לא הגענו להבנות בשני נושאים עיקריים: 1.

מירי רגב: מה משמעות הווד"ל, שהוא חוק שבעיקרו מתבסס על מחאה חברתית כחלק מבעיית הדיור.

מירי רגב: בחוק הזה, בשונה מחוקים אחרים, בתוך מטרת החוק באות לידי ביטוי סוגיות של דיור בר-השגה.

מירי רגב: לא יכול להיות שבחוק יש כאלה סוגיות ואנחנו כמחוקקים לא נוודא שאכן זה בא לידי ביטוי.

מירי רגב: לצערי, במהלך הדיונים בוועדה, והיו הרבה מאד דיונים בוועדה בסוגיית הווד"לים, לא הצלחנו להגיע להבנות עם הפקידים הבכירים.

מירי רגב: הסוגיה השנייה שבה לא הגענו להבנה זה אורך הזמן שבו תכנית מגיעה לווד"ל ומתי היא צריכה להגיע לאיזשהו ביצוע.

מירי רגב: הרי כל הסוגיה של הווד"ל היא שתכניות יגיעו לשם ויעברו בצורה מהירה, אחרת אין טעם בווד"ל.

מירי רגב: החוק שמביא גדעון סער בתיקון 102 אמור לקצר את כל התהליכים שכרגע לוקחים כל כך הרבה זמן בוועדות.

מירי רגב: ואני מברכת על זה.

מירי רגב: אבל חוק הווד"ל לא יכול להיות יותר ארוך מהתיקון שמביא גדעון סער בתיקון 102.

מירי רגב: לכן ההצעה הראשונית שהביאו, גם שם לא היתה מקובלת בוועדה.

מירי רגב: הנושא השלישי לא קשור למשרד הפנים, הוא דווקא קשור לרמ"י, שרמ"י לא תהיה להם זכות וטו על התכניות.

מירי רגב: גם פה הגענו לפשרה.

מירי רגב: אני חושבת שהחוק הזה, בזכות והודות לשר גדעון סער, מביא בשורה לציבור.

מירי רגב: החוק הזה מביא בשורה לציבור משום שהוא לא חוק ביורוקרטי וטכני בלבד.

מירי רגב: הוא חוק שמביא בשורה לאותם אנשים זקוקים לדיור בר-השגה.

מירי רגב: לולא ההסכמות ולולא זה שגדעון סער נכנס לסוגיה הזאת והנחה את צוות משרדו – לא רק הנחה, הוא בעצמו ישב והגיע אתנו להבנות – לא היינו מגיעים לחוק הזה.

מירי רגב: שיהיה ברור לכל מי שיושב סביב השולחן הזה.

מירי רגב: יגידו לי שאני כאן שאני מנסה להחמיא לשר, אבל ממש לא – הוא עדיין לא יושב-ראש המפלגה שלי ועדיין לא ממנה שרים – אבל אני חייבת להגיד משהו.

מירי רגב: לולא ראיתי את זה בעיניים הייתי אומרת לכם שזה לא אמתי.

מירי רגב: היה שם גם היועץ המשפטי שיכול להעיד על כך.

מירי רגב: הייתי בשוק כששמעתי שהשר לא ידע על כך שהוא צריך להתקין תקנות.

מירי רגב: מרגע שהוא הבין שזה תפקידו להתקין תקנות בכל הקשור לדיור בהישג-יד, השכרה בהישג-יד, הוא מייד אמר: אני ממנה ועדה.

מירי רגב: כתב מינוי הוועדה נמצא פה, לאלה שלא מאמינים.

מירי רגב: דב חנין.

מירי רגב: אתה היום באבל כבר על החוק הראשון, שלא תהיה באבל על החוק השני.

מירי רגב: יש פה כתב עם לוח זמנים מסודר מי קובע את הקריטריונים לדיור בהישג-יד על הקטע של ההשכרה המפוקח.

מירי רגב: שוב אני אומרת את זה ואני מודה לך, כבוד השר, כי אם היו אומרים לי שאתה לא מכיר את זה, הייתי אומרת שבטוח מישהו כאן לא אומר אמת.

מירי רגב: אתה לא יודע משהו?

מירי רגב: יכול להיות שאתה לא יודע משהו?

גדעון סער: מסתבר שכן.

מירי רגב: אז אני רוצה להגיד לך שאני מודה לך.

מירי רגב: מרגע שהוא הבין שזה החוק הוא אמר גם בצורה צינית, שמאפיינת לפעמים את השר – אני אישית אולי לא הייתי מאשר את החוק כך, אבל מרגע שהחוק אושר כך זה מה שאנחנו נעשה.

מירי רגב: ואני מודה לך על זה, השר.

מירי רגב: מודה לך על זה מאד.

מירי רגב: יש תקנות.

מירי רגב: למי שחושב אחרת יועבר המסמך של השר לכל חברי הוועדה ולכל חברי הכנסת האחרים שהנושא הזה מעניין אותם.

מירי רגב: נעביר את זה וכמובן נוודא שלאחר תום 160 יום התקנות יוצגו בפני השר.

מירי רגב: לאחר שהשר יאשר אותן הן יוצגו כאן בוועדה.

מירי רגב: אני רוצה להתחיל מהדברים שסיכמנו, שהם בעיניי הדברים החשובים.

מירי רגב: אחר כך היועץ המשפטי יקרא את הנושאים האחרים שסוכמו לפני ההצבעה, אבל קודם כל אנחנו נציג את הנושאים המהותיים ואחר כך השר גדעון סער ידבר.

מירי רגב: הדבר הכי חשוב מבחינתי שיש בחוק הזה הוא שהצלחנו להביא לדיור בר-השגה ב-25% מכל תכנית ול"דים, שזה אומר דירות קטנות, דירות להשכרה ודירות במחיר מפוקח עם התקנות ואישור הצוות שהסמיך השר.

מירי רגב: בעיניי זה אחד ההישגים הגדולים של שר הפנים ושל ועדת הפנים.

מירי רגב: זה הישג גדול וזו בשורה גדולה מאד לציבור גדול שלא האמין שאנחנו נצליח להביא את זה.

מירי רגב: ואני אומרת – תאמין, תאמינו כי זה אפשרי.

מירי רגב: וכשאנחנו מאמינים בדברים אמתיים הם קורים.

מירי רגב: זה הישג אחד מאד גדול והוא חשוב, דיור בר-השגה.

מירי רגב: ההישג השני והבשורה הם שלא יהיה מצב שנכנסים לווד"לים תכניות בלי לוחות זמנים.

מירי רגב: לוחות הזמנים יישארו כפי שהם היום – שנתיים וחצי ולא ארבע שנים.

מירי רגב: פינוי-בינוי – לא יהיה מצב שאין בכלל זמן.

מירי רגב: אחרי שהתייעצנו גם עם גורמים נוספים וגורמים מקצועיים הגענו למסקנה שארבע שנים זה בהחלט זמן סביר לתת בווד"לים לפינוי-בינוי.

מירי רגב: הדבר השלישי, לא יהיה וטו של רמ"י.

מירי רגב: לא יהיה וטו של רמ"י אלא יהיה כאן מצב שהוא מעביר את התייחסותו.

מירי רגב: אם המנהל לא יעביר את התייחסותו במועד שנקבע, מגיש התכנית יוכל לפנות לוועדה של מנהל מנהל התכנון, רמ"י ומנכ"ל משרד השיכון.

מירי רגב: אם הם לא יעבירו את ההתייחסות שלהם בזמן, התכנית הזאת תיראה כתכנית מבוטלת, אבל לא יכול להיות שרמ"י יהיו היחידים שיטילו וט"ו על התכנית.

מירי רגב: יציג בוודאי השר נושא שלא קשור לחוק הווד"לים וכולו בסמכות השר, הנושא של שטחים חומים שאפשר על שטחים חומים לבנות דירות להשכרה.

מירי רגב: זה הישג של השר ופה לא מדברים רק בדיבורים אלא גם במעשים והשר תכף יציג את זה.

מירי רגב: יהיו תודות גם לבינת שוורץ.

מירי רגב: למרות הכל יהיו תודות לבינת שוורץ.

מירי רגב: את כל התודות נגיד אחרי זה, לפני ההצבעה.

מירי רגב: חשוב היה לי באמת שנעבור להתייחסות עניינית לגבי החוק.

מירי רגב: אני רוצה לחכות לגדעון שיפתח.

מירי רגב: דב, אתה נרשמת אבל אני רוצה שהשר ישמע את דבריך.

דב חנין: יש לכם את הנוסחים המתוקנים?

מירי רגב: לא, אני לא מפיצה את הנוסח המתוקן עד שהשר לא מתייחס לנוסח המתוקן.

מירי רגב: אני אומרת שוב, אני מאפשרת את הדיון היום משום שהבאנו הצעת חוק שונה מזו שדיברנו עליה.

מירי רגב: רק אחרי שהשר ידבר נחלק את הצעת החוק שסוכמה בין השר לבינינו וניתן מספר התייחסויות, בעיקר לחברי הכנסת ומנכ"ל בוני הארץ.

מירי רגב: לאחר מכן אנחנו עוברים להצבעה.

מירי רגב: היום החוק הזה מגיע להצבעה.

מירי רגב: כבוד השר, בבקשה.

גדעון סער: תודה, גברתי היושבת-ראש, אני אתייחס בתמצית לחוק ובעיקר לאותן הבנות שהגענו אליהן.

גדעון סער: המסגרת הנכונה לראות את החקיקה היא המסגרת של המשבר בתחום הדיור בכלל, העלייה במחירי הדיור וזה מחייב אותנו, כל אחד בתחום פעולתו, להמשיך ולנקוט אמצעים, להמשיך ולנקוט הסדרים שיבטיחו הגדלה משמעותית של יחידות הדיור, ובמהירות.

גדעון סער: אנחנו עושים את זה היום באישור הארכה והרחבה של הווד"לים.

גדעון סער: עשיתי את זה בשבוע שעבר בתיקון של תקנת שבס וכמובן, כל נושא אישור הרפורמה שנמצאת כאן בהכנה לקריאה שנייה ושלישית, שתשנה את המבנה של הוועדות בנושא התכנון והבנייה.

גדעון סער: זה נושא קריטי גם כן.

גדעון סער: אני רק מציין שמאז תחילת פעילות הווד"ל, 2012, אושרו במסגרת הווד"ל כ-25,000 יחידות דיור, כ-1,000 נוספות מצויות בשלבי תכנון שונים לקראת אישור והוכח שמשכי הזמן לאישור התכניות קצר דרמטית ממשך אישור תכניות במסלול שאינו וד"ל.

גדעון סער: לצורך השוואה, תכנית שמתחילה במסלול וד"ל, שזה מיעוט התכניות, זה פחות משנה.

גדעון סער: תכנית שנכנסה באמצע לווד"ל זה פחות משלוש שנים – 2.8 בממוצע – ומסלול רגיל זה 6.4 שנים.

גדעון סער: אז ברור עד כמה זה מקצר.

גדעון סער: מה שאנחנו עושים הוא להאריך את הווד"ל בכמעט שנתיים נוספות, עד אוגוסט 2015, מרחיבים את סוגי התכניות שבמסגרת הווד"ל גם בשטחים חדשים וגם במרקמי בנייה קיימים.

גדעון סער: אנחנו מצמצמים את המגבלה לעניין שיעור בעלות המדינה על הקרקע, מ-80% קרקעות מדינה ל-40%.

גדעון סער: אנחנו מרחיבים את האפשרות לבעלים פרטיים להגיש תכניות לדיור לאומי בקרקע מעורבת ואנחנו מאפשרים גם דבר שלא היה קיים קודם, קידום תכניות במתחמי פינוי-בינוי במסגרת הווד"ל.

גדעון סער: זה ודאי מעודד התחדשות עירונית וזה דבר שהוא בקונצנזוס, בהסכמה רחבה שהוא חיוני.

גדעון סער: במהלך דיוני הוועדה עלו כאן נושאים שונים ורעיונות שונים.

גדעון סער: אני בחנתי אותם יחד עם יושבת-ראש הוועדה, חברת הכנסת מירי רגב.

גדעון סער: אני מאד מודה לך.

גדעון סער: אני חושב שהוועדה בראשותך היא ועדה שעשתה עבודה יסודית בחוק הזה וגם בחוקים אחרים שאתם עוסקים בהם.

גדעון סער: אני חייב לומר, כמי שעבד גם עם יושבי-ראש ועדות כשר בעבר, את שולטת בחומר וממצה את היכולת להשפיע לכיוונים שחשובים לכולנו בתחומים החברתיים.

גדעון סער: ואני מודה לך על זה.

גדעון סער: ההבנות העיקריות שהגענו אליהן: הבטחת תמהיל יחידות דיור בתכניות.

גדעון סער: דהיינו, לקבוע שיעור מצטבר של 25% דירות קטנות או דירות להשכרה או דירות בהישג-יד להשכרה שכפי שנאמר, זה כפוף להסדר חקיקתי, מכלל הדירות בתכנית.

גדעון סער: בתכניות פינוי-בינוי השיעור יעמוד על 10%.

גדעון סער: הכלל הזה יהיה כלל עם גמישות.

גדעון סער: בתכניות וד"ל רגילות ועדת התכנון והבנייה תוכל לפטור מהחובה מטעמים חריגים לנוכח מאפיינים של יישוב או היצע דירות קטנות שקיימות בו.

גדעון סער: שר הפנים יאשר את החלטת הוועדה המחוזית.

גדעון סער: בתכניות פינוי-בינוי, בהחלטת הוועדה ובאישור שר הפנים ללא הגבלת הטעמים החריגים שקיימת בתכניות הרגילות.

גדעון סער: תתבצע הגדרה מתאימה לדירות קטנות בפריפריה – אני מניח שזה יעלה כאן

גדעון סער: בהמשך – ותיערך הבחנה בין גודל דירה קטנה בנפת דרום ובמחוז צפון לשאר המדינה כדי לתת מענה יותר טוב לצרכים מקומיים באזורים האלה.

גדעון סער: כמו כן, הקמתי צוות וזה נכון ומדויק, כשיושבת-ראש הוועדה הביאה את הנושא הזה לתשומת לבי.

גדעון סער: בשבוע שעבר הוקם צוות בראשות מנהל התכנון במשרדי ובהשתתפות של נציגי המשרדים השונים – משפטים, בינוי ושיכון, אוצר וראש הממשלה – כדי לקדם תקנות לדירות להשכרה בהישג-יד לפי סעיף 3ב רבתי, שיסדירו את מחירי ההשכרה, את הזכאים, התנאים, המגבלות וכדומה.

גדעון סער: נתתי לוחות זמנים כאמור לעבודת הצוות.

גדעון סער: כמו כן אני מתכוון לקדם צו לעניין הפקעת קרקע לצורך דיור בשכירות במחיר מופחת לפי סעיף 188 לחוק התכנון והבנייה.

גדעון סער: וכבר נעשתה אצלנו עבודה ראשונית מבחינת קביעת העקרונות לצו הזה.

גדעון סער: אלה בעצם ההסכמות העקרוניות שהגענו אליהן ואני מאמין שההחלטות שתתקבלנה כאן היום בעקבות זאת ייתנו מענה טוב יותר גם בהיבט של תכנון במסלול מהיר של יחידות דיור, דבר שהוא חיוני היום במצב של שוק הדיור.

גדעון סער: אנחנו לא יכולים לוותר עליו, אנחנו לא יכולים להתמודד עם משבר הדיור רק באמצעים שגרתיים.

גדעון סער: נדרשים גם אמצעים לא שגרתיים ומגוונים.

גדעון סער: וגם יינתנו מענים לצרכים של דיור בהישג יד, שזה דבר שגם מבטא כמיהה ציבורית רחבה היום.

גדעון סער: אני חושב שזה חשוב.

גדעון סער: בשני הנושאים האלה אנחנו כולנו באותה חזית.

גדעון סער: אין הבדלים מהותיים, לפי דעתי, בין זרמים פוליטיים שונים אלא זאת חזית למען החברה הישראלית.

גדעון סער: החברה הישראלית זקוקה למענים בשתי הסוגיות האלה.

גדעון סער: אני רוצה להודות ליושבת-ראש הוועדה על קידום החוק הזה וקידום בלוח זמנים מהיר, כפי שמתבקש.

גדעון סער: אני רוצה להודות מאד לסגנית השר, פניה קירשנבאום, שהיא שותפה נאמנה בכל המהלכים ובפרט באותם מהלכים שנוגעים למשבר בשוק הדיור ושל כל הצעדים בתחום התכנון והבנייה.

גדעון סער: למנהלת מנהל התכנון, ליועץ המשפטי של המשרד שלא נמצא כאן, לצוות הוועדה.

גדעון סער: אני רוצה להודות גם ליועץ המשפטי של הוועדה, אני רוצה להודות לחברי הוועדה ואני חייב להגיד שאנחנו לא מסכימים במאה אחוז, אבל אנחנו כן קשובים לוועדה בנסיון להגיע לחקיקה הכי טובה שיכולה להיות.

גדעון סער: אני מקווה שבמקרה הזה גם הצלחנו לעשות את זה.

מירי רגב: תודה רבה לך, כבוד השר.

מירי רגב: אני מאמינה שהצלחנו.

מירי רגב: יש לי עוד כמה דברים להגיד לשרים אחרים, אבל זה יהיה בסיכום, שנשאיר איזה מתח לקראת הסוף.

גדעון סער: את זה יכול לעשות רק דרג פרלמנטרי.

מירי רגב: ברור.

מירי רגב: בגלל זה אני מרשה לעצמי להגיד את זה.

מירי רגב: אחרי דב חנין מנכ"ל בוני הארץ ולאחריו חבר הכנסת יעקב אשר.

<תומר רוזנר: לפני כן נפנה את תשומת הלב שחילקנו את הנוסח המעודכן, שבו מפורטים השינויים כפי שדיברו עליהם יושבת-ראש הוועדה והשר.

מירי רגב: חבר הכנסת דב חנין, בבקשה.

מירי רגב: חברים, עכשיו 11:35.

מירי רגב: אני נותנת עשר דקות להתייחסויות ובשעה 11:55 אנחנו הולכים להצבעה.

מירי רגב: רפאל, מנהל הסיעה, נמצא פה?

מירי רגב: זו השעה שאנחנו הולכים להצבעה.

מירי רגב: שלום לפייגלין.

מירי רגב: דב חנין, בבקשה.

דב חנין: תודה, גברתי יושבת-הראש.

דב חנין: גברתי יושבת-הראש, יש לנו הרבה ויכוחים בנושאים רבים בכנסת.

דב חנין: וגם בענייני הווד"לים יש לנו ויכוחים, אבל לפני שאני מגיע לנקודות שבוויכוח, אדוני השר, חשוב לי מאד להביע הערכה למאבק שיושבת-ראש הוועדה ניהלה בשם כולנו בכמה נושאים שעלו פה במסגרת דיוני הוועדה.

מירי רגב: אני חייבת להגיד לך שהשר, מרגע שהוא הבין שיש כאן פערים בינינו לבין משרדים, לא חסך בזמן.

מירי רגב: אני צריכה להגיד את האמת.

גדעון סער: אני חושב שאנשי משרדי עשו עבודה טובה.

מירי רגב: אנשי משרדך עשו עבודה מצוינת, רק, איך אומרים?

מירי רגב: הניתוח הצליח אבל החולה מת.

גדעון סער: יש החלטות שהן מדיניות ויש החלטות שהן לא מדיניות.

גדעון סער: בסופו של דבר צריכים לקבל אותן כאן, בכנסת ובממשלה.

גדעון סער: זה בסדר.

דב חנין: אז אני אומר, גברתי יושבת-הראש, שאני יודע כמה הנושאים האלה היו מורכבים ומסובכים.

דב חנין: השתתפתי גם בדיונים, גם קצת שמעתי את הדברים שהיו מאחורי הקלעים, אדוני השר, ובהחלט אני שותף להערכה שהבעת לאנשי צוות משרדך, ההערכה המקצועית, אבל לצערי הגדול העמדות שלהם בחלק מהנושאים היו עמדות אחרות.

דב חנין: לכן אני מביע הערכה גם ליושבת-ראש הוועדה על המאבק שהיא ניהלה אבל גם לך, על הנכונות לשקול באופן פתוח את הדברים.

דב חנין: אני רוצה להתייחס לכל החוק וגם לתוצאות שהושגו בסופו של דבר.

דב חנין: הבעיה העיקרית שלי עם חוק הווד"לים היא שחוק זה פוגע באופן מאד קשה בהליכי התכנון והבנייה הרגילים במדינת ישראל.

דב חנין: עם התיקון הנוכחי יש לי בעיה נוספת – התיקון הנוכחי שובר את האיזונים שהיו קיימים בחוק הווד"לים המקורי כאשר הוא מכניס לפול גם קרקעות פרטיות וגם יזמים פרטיים.

דב חנין: בזה הוא מחסל את אותו מנגנון, שפעם הסבירו לנו שזו דרך המלך להימנע משחיתות בענייני וד"לים.

דב חנין: אבל אמרנו שאם כבר עושים את הנזקים האלה לפחות נייצר תוצאות חברתיות בשני מישורים: מישור ראשון זה בנייה בפועל.

דב חנין: שלא רק יהיה אישור תכנוני אלא שבעקבותיו גם תיעשה בנייה.

דב חנין: וזה לא היה בחוק הווד"לים המקורי.

דב חנין: נתנו שנתיים וחצי להתחלות בנייה, התחלות תשתית בהיקף של 25%.

דב חנין: כלומר, תעשו תכניות נורא מהר ואחר-כך אתם יכולים לשבת ולא לבצע שום דבר.

דב חנין: בהצעה הנוכחית הממשלה אפילו רצתה להרחיב את הזמן הזה של "שב ואל תעשה" של הקבלנים משנתיים וחצי לארבע שנים.

דב חנין: אני שמח שבנושא הזה לפחות, את ההרחבה של מסגרת הזמנים של "שב ואל תעשה" הצלחנו למנוע.

דב חנין: עדיין יש "שב ואל תעשה" יותר מדי גדול.

דב חנין: הדבר השני הוא התייחסות ומתן פתרונות למקומות שבהם נמצאת המצוקה, לאנשים שבאמת אין להם דירה.

דב חנין: כאן נכנס כל הוויכוח הקשה שניהלנו גם בחוק הווד"לים הקודם וגם בסיבוב הנוכחי, על נושא דיור בר-השגה.

דב חנין: אדוני השר, אתה לא היית אז שר הפנים אז הטענה היא לא אליך, אבל הטענה היא למשרד הפנים.

דב חנין: הבטיחו לנו אז, בדיונים שהיו גם באולם הזה והיו דיונים עד אמצע הלילה שיהיה דיור בר-השגה.

דב חנין: הוכנסו המילים "דיור בר-השגה" אבל דיור בר-השגה לא היה.

דב חנין: לכן היתה התעקשות כל-כך קשה של חברי הוועדה ושל יושבת-ראש הוועדה בשמנו להכניס שיעור מסוים שיובטח, שבתכניות הווד"ליות אכן יהיה דיור בר-השגה.

דב חנין: דיור בר-השגה מבחינתי הוא דיור להשכרה במחיר מפוקח.

דב חנין: אני לא נגד דירות קטנות.

דב חנין: אני בעד דירות קטנות.

דב חנין: אני בעד דיור להשכרה, אבל דירות קטנות בתל-אביב או בירושלים יכולות לעלות סכומים כל-כך דמיוניים שהן ממש לא בנות-השגה לרוב עם ישראל.

דב חנין: לכן, גברתי יושבת-הראש, אני חושב שההישג שהושג הוא בהחלט צעד אמתי קדימה.

דב חנין: בהקשר הזה אני רוצה לומר גם לפרוטוקול הוועדה וגם לאנשי מנהל התכנון שנמצאים אתנו, ואני אומר את זה בזהירות אבל כמשפטן – כאשר החוק קובע שלוש חלופות הוא בהחלט מאפשר לכם גמישות.

דב חנין: אתם יכולים לשחק בין דירות קטנות לדירות להשכרה לדיור בהשכרה במחיר מפוקח, אבל לא יכול להיות מצב, מבחינה פרשנית, שאיזושהי חלופה תהיה כל הזמן בשיעור אפס.

דב חנין: תהיה הקבוצה הריקה.

דב חנין: כלומר, אתם תצטרכו לייצר אכן פתרונות שבמקומות מסוימים לא מתאים דירות קטנות - - -

גדעון סער: זאת פרשנות שלך.

גדעון סער: אני מעיר לפרוטוקול שזאת פרשנות שלך בלבד שאין לה זיקה למה שסוכם.

גדעון סער: הסיכום מדבר על אחת מתוך שלוש חלופות.

גדעון סער: אני אומר את זה לפרוטוקול.

גדעון סער: הרי תמיד מפרשים מה כוונת המחוקק.

דב חנין: אני אומר את הדברים גם כן לפרוטוקול כי גם אני, אדוני, המחוקק.

גדעון סער: בסדר גמור, אבל ההבנות שאליהן הגענו לא מחייבות סוג מסוים.

גדעון סער: הן נותנות גמישות.

דב חנין: לא, לא, לא.

דב חנין: בהחלט.

דב חנין: הן נותנות גמישות ואנחנו רצינו לתת גמישות.

גדעון סער: ואין אפשרות לתכנון ארצי, שבגלל שיזם א' הלך על דבר מסוים אז במקום ב' זה יהיה משהו אחר.

דב חנין: אדוני, אני לא מתווכח בכלל עם האמירה שלך שיש פה גמישות.

דב חנין: המטרה שלנו היתה בהחלט גם לאפשר גמישות.

דב חנין: מבחינה זו הלכנו לקראת המשרד שרצה בכך ואנחנו מבינים גם את ההגיון בכך.

דב חנין: האמירה שלי היא אחרת.

דב חנין: האמירה שלי היא שמבחינה משפטית, ברגע שהדברים מסוכמים כפי שהם מסוכמים, לא יכול להיות מצב – אני אומר את זה במלוא האחריות וכמובן, זו רק האחריות שלי – שבאופן שיטתי חלופה מסוימת תהיה בשיעור אפס.

דב חנין: לכן במקומות מסוימים יהיו יותר דירות קטנות, במקומות אחרים יהיו יותר דירות להשכרה, במקומות אחרים יהיו פחות דירות קטנות ויותר דירות להשכרה במחיר מפוקח, אבל עדיין המדינה מחויבת על-פי החוק לייצר שלוש חלופות בשיעורים השונים לפי הגמישות שהחוק מאפשר.

דב חנין: זו נקודה שהיא מאד מאד חשובה ואני חושב שאנחנו בזה יוצרים בפעם הראשונה רמה מסוימת של מחויבות של המדינה לבנייה של דירות להשכרה במחיר מפוקח.

מירי רגב: אם נחכה עד לופלל"א – ועדת פרויקט לדיור לאומי.

מירי רגב: נכון, רינת?

דב חנין: גברתי היושבת-ראש, את תעידי שאני לא הראיתי לך את מה שאני הולך להגיד, אבל בדיוק רציתי להגיד משהו על הופלל"א.

מירי רגב: כולם מדברים ויש פה רק משרד אחד שעושה.

דב חנין: הופלל"א זאת אותה תכנית שמשרד האוצר מתכנן למין וד"לים, עוקפי וד"לים, סופר-טורבו, סופר-טנקר של הווד"לים, שיקדם תכניות במהירות יותר גדולה מהווד"לים.

דב חנין: למה אני מזכיר את הופלל"א הזה?

דב חנין: כי כשמדברים על הופלל"א שזה מסלול יותר קיצוני אפילו מהווד"לים, יש עתיד, שזו המפלגה שמקדמת את המנגנון הזה במצע שלה, כותבת במפורש שכאשר תהיה ופלל"א ייכללו בה לא רק דיור בר-השגה אלא יכללו בה גם דיור ציבורי.

מירי רגב: כשתהיה, הם רק לא אמרו מתי תהיה.

מירי רגב: זה חשוב.

מירי רגב: זה מה שאמרתי גם ליאיר לפיד בנאום שלי במליאה.

מירי רגב: הוא הבטיח, אבל הוא לא אמר למתי הוא הבטיח.

בועז טופורובסקי: 150,000 יחידות - - -

מירי רגב: אני מחכה לראות.

מירי רגב: תאמין לי, אני אעשה יותר מזה.

מירי רגב: יותר מזה.

בועז טופורובסקי: זאת פעם ראשונה ששמעתי על זה.

מירי רגב: כי אתה לא שותף לכל הדיונים פה.

מירי רגב: זאת כבר הפכה להיות בדיחה של החבר'ה, הופלל"א.

דב חנין: גברתי, אני אומר את הדברים בדיון הזה בחדר לא מכיוון שאני רוצה להיכנס לוויכוחים הקשים בין סיעות הקואליציה.

דב חנין: אני אומר את זה מכיוון שאותו הגיון – ואני תומך בו – אותו הגיון שדיבר על הופלל"א ואמר שבתוך זה אנחנו צריכים מלאי מסוים של דיור ציבורי, שזה לאנשים שבכלל אין להם שום יכולת, הם הכי מסכנים והם הכי צריכים דיור, אני אומר שאותו הגיון היה צריך להיות גם בחוק הווד"לים.

דב חנין: גם בחוק הווד"לים, שהוא מסלול יותר מתון, על אחת כמה וכמה, מכוח קל וחומר אנחנו היינו צריכים לשריין לפחות 5% או 10% מהדירות שנבנות במסלול הווד"לי לטובת דיור ציבורי.

מירי רגב: לא, לא, רגע, אני חייבת להפסיק אותך, דב.

מירי רגב: אתה יודע שזה היה אמור להיכנס פנימה ובסוף בהתייעצות שלי עם היועץ המשפטי של הוועדה הוא אמר שזה לא מתאים לדיור בר-השגה.

מירי רגב: לא ירדנו מנושא הדיור הציבורי, אבל אי אפשר לקחת את חוק הווד"לים המסכן הזה – סליחה שאני אומרת – של 22 חודש ועל החוק הזה את כל מחדלי השרים לשים.

מירי רגב: אני בעד דיור ציבורי ואני בעד דיור להשכרה ואני בעד ופלל"א וופלל"ו וופלל"א, אבל בסופו של דבר החוק היחיד היום שהוא לא דיבורים אלא מעשים, זה החוק שגדעון סער הביא והסכים לקבל את שינויי הוועדה.

מירי רגב: אז צריך להגיד את זה בקול, גם אם זה לא נעים לאוזניים של חלק מחברינו.

דב חנין: גברתי יושבת-הראש, עם המשפט הזה אני רוצה לסיים בדיוק מתוך ההגיון של מה שאת אמרת.

דב חנין: את אמרת ובצדק שיש המון חוקים שהם באוויר ואם אנחנו רוצים לקדם את הדיור הציבורי הדרך שלנו לעשות את זה היא באמצעות החוק האחד שכן מקודם.

דב חנין: אני מסכים אתך.

דב חנין: זה החוק שמקודם ולכן, אם אנחנו רוצים להציל את הדיור הציבורי כאן צריך היה להכניס אותו.

דב חנין: כאן צריך להכניס אותו.

דב חנין: כשיבוא הופלל"א נחזור לוויכוח הזה גם בסיפור הופלל"א.

דב חנין: בינתיים הוא עוד לא הגיע.

דב חנין: כרגע, כיוון שהדיור הציבורי הוא דרך לגרום - - -

מירי רגב: ותסכם ותגיד שלמרות שאתה מתנגד לווד"לים אתה תצביע בעד החוק.

דב חנין: לא, אני לא אצביע בעד החוק.

מירי רגב: תגיד את זה.

מירי רגב: תגיד.

מירי רגב: מה יש?

מירי רגב: אפילו שתי"ל מאפשרים לך להגיד את זה.

מירי רגב: תגיד בעד.

מירי רגב: שתי"ל לא מאפשרים לו? דני, אתה לא מאפשר לו להגיד את זה?

מירי רגב: הם אנשים שלך.

מירי רגב: הם לא אנשים שלי.

מירי רגב: בחיים הם לא יצביעו בשביל הליכוד.

מירי רגב: לא משנה מה, יצביעו בעדכם.

גדעון סער: את זוכרת מה אמרתי לך?

גדעון סער: שאם חבר הכנסת חנין יודיע שהוא מצביע בעד החוק אני אשקול אם למשוך אותו.

דב חנין: אם ככה, אני שוקל להצביע בעד החוק.

דב חנין: אם השר שוקל ברצינות למשוך את החוק, אני אשקול ברצינות להצביע בעדו.

דב חנין: משפט אחרון בעניין הדיור הציבורי.

דב חנין: אנחנו נמצאים באמת בסכנה מאד גדולה, שעוד מעט במדינת ישראל לא יהיה דיור לאנשים הכי הכי מסכנים.

דב חנין: וכמו שאת אמרת, גברתי יושבת-הראש, עד שיגיעו כל אותן ציפורים שמרחפות בשמיים ויתיישבו על ענפי העץ, עדיף שתהיה לנו ציפור אחת ביד.

דב חנין: הדרך היחידה להבטיח את הציפור הזו, ולכן אני מצטער שלא הצלחנו להכניס את זה לכאן כי אם זה מתאים לופלל"א זה ודאי מתאים לווד"לים מכוח קל וחומר, אני מצטער על כך שאין לנו את זה כאן בחוק הווד"לים בצורה הזאת.

מירי רגב: דב, תודה רבה.

מירי רגב: חבר הכנסת אשר יעקב ולאחר מכן מנכ"ל בוני הארץ.

מירי רגב: אם מישהו מחברי הכנסת רוצה לדבר ולא נרשם נא להגיד.

מירי רגב: אנחנו תכף עוברים להצבעה.

יעקב אשר: קודם כל אני רוצה לברך באמת את שר הפנים ואת יושבת-ראש הוועדה.

יעקב אשר: אני חושב שהקידום של התכנית הזאת הוא דבר חשוב מאד.

יעקב אשר: אי אפשר לפתור את כל הבעיות בחוק הזה, אבל יש כמה נקודות שתוקנו היום.

יעקב אשר: אני מברך על התיקון הזה והיו גם הערות קודמות.

יעקב אשר: יכול להיות שהיה צריך עוד טיפה אומץ ולתקן את זה קצת יותר.

יעקב אשר: לנושא פינוי-בינוי – בהצעה שמובאת להצבעה זה ירד מ-20% ל-10%.

מירי רגב: דרך אגב, זה גם בהמשך לשיחות גם עם תושבים וגם עם מפונים, שגם הם רוצים לקדם את התכניות שלהם.

יעקב אשר: בחוק הקודם וגם כאן היתה התייחסות לכך שיש אפשרות לוועדה לקבל החלטה אחרת באישור במקרים חריגים נוכח מאפייני יישוב ונוכח היצע דירות קטנות הקיים ברשות מקומית וכו'.

יעקב אשר: אני אומר שצריך להוסיף גם שהוועדה תבחן את הכדאיות הכלכלית.

יעקב אשר: הרי זה בדיוק ההבדל בין פינוי-בינוי לבין תכנית - - -

מירי רגב: אני לא רוצה להיכנס לכדאיות כלכלית.

יעקב אשר: בוועדה המחוזית עושים את זה.

מירי רגב: הוועדה המחוזית שתעשה את זה.

יעקב אשר: זה היבט שצריך להיות.

מירי רגב: שישקלו את מה שהם רוצים בכל דבר, בפינוי-בינוי.

יעקב אשר: על דברים כאלה תכניות נופלות ואז יוצא שכרו בהפסדו.

מירי רגב: תכף ניתן לבינת ולשיכון ובינוי, שידאגו בטח גם לדיור הציבורי בהקדם.

יעקב אשר: על דברים כאלה, גברתי היושבת-ראש, נופלות תכניות.

יעקב אשר: ברגע שאין כדאיות כלכלית בגלל הפינוי של הדיירים וכו', זה עושה בעיה.

יעקב אשר: היה צריך לתת איזושהי התייחסות לשיקול דעתה של הוועדה.

יעקב אשר: אני יודע שמאד פופולרי להגיד את זה ככה, שהכל יהיה רק קרקעות מדינה וכו', אז טוב שהורידו את זה ל-40%.

יעקב אשר: לדעתי זה צריך לרדת יותר.

יעקב אשר: אנחנו רוצים להאיץ בנייה ולכן אין שום הגיון לעשות את זה רק בקרקע ציבורית ולא בקרקע פרטית.

יעקב אשר: הרי זה לא מה שימנע שחיתות או לא ימנע שחיתות.

יעקב אשר: כדי למנוע שחיתות צריכים לנקוט בדרך אחרת, אבל ברגע שרוצים באמת שיהיה עודף של יחידות דיור בארץ, גם קרקעות פרטיות צריכות להיות בתוך העניין הזה.

יעקב אשר: או לפחות להוריד את זה ל-20%.

מירי רגב: אתה צודק בזה.

מירי רגב: אתה מעלה פה נושא מאד מאד נכון.

מירי רגב: ההתנגדות היא בעיקר של משרד המשפטים ואני מסתכלת עלייך, נציגת משרד המשפטים.

יעקב אשר: זה פופולרי להגיד את זה אבל אין בזה שום הגיון.

מירי רגב: ההתנגדות לקרקע פרטית קשורה למשרד המשפטים והם עמדו על זה על רגליהם האחוריות.

מירי רגב: אם אנחנו נאשר את זה עכשיו עם קרקע פרטית החוק הזה צריך להימשך ולעבור ל - - - אבל אני כבר אומרת לך שבתיקון 102 אנחנו מתייחסים מאד ברצינות לנושא של קרקע פרטית.

מירי רגב: אתה צודק וגם השר פתח קודם ואמר.

מירי רגב: כל הכוונה של הווד"לים והתכנון זה להגדיל את מלאי הדירות.

מירי רגב: זה לא משנה אם מלאי הדיור הוא על קרקע פרטית או קרקע ציבורית.

מירי רגב: משום שיש קרקע פרטית שלא מקדמים אותה צריך לקדם אותה, עם כל האיזונים שמשרד המשפטים מעוניין בהם וגם אני.

מירי רגב: כולנו מעוניינים בהם.

מירי רגב: אני כבר אומרת לכם ואמרתי את זה גם לארז, למשנה ליועץ המשפטי לממשלה, תבואו מוכנים לסעיפים האלה בתיקון 102.

מירי רגב: לא יכול להיות שכאן רוצה השר לקדם את הנושא הזה, אנחנו רוצים, הכנסת רוצה ואתם עומדים על הרגליים האחוריות.

מירי רגב: בעצם מי שמונע את ריבוי הדירות זה בסוף היועץ המשפטי לממשלה.

מירי רגב: זה הרי לא הגיוני.

יעקב אשר: זה לא על חשבון הזמן שלי.

מירי רגב: מאה אחוז.

מירי רגב: בבקשה.

יעקב אשר: אני אומר גם לעובדי משרד המשפטים, יכול להיות גם מצב של חוסר שוויוניות בגלל שיכול להיות תא של שטח, שבו יש פחות מ-40% בבעלות פרטית, שצמודה לאותה קרקע בבעלות המדינה.

יעקב אשר: התכנון יתמקד רק באותם גבולות של קרקע מדינה ולכן הייתי אומר להוריד את זה מ-40% ל-25%.

יעקב אשר: למשהו סביר.

מירי רגב: אשר, אתה צודק.

מירי רגב: נביא את זה בתיקון הבא.

מירי רגב: אי אפשר בווד"לים להביא את זה.

יעקב אשר: אני מדבר גם אלייך וגם לפרוטוקול.

יעקב אשר: אני חושב שאם רוצים להאיץ, זאת הדרך להאיץ.

יעקב אשר: צריך לפקח על הכל, אבל זה לא קשור כי אנחנו יודעים שמדינה מתנהלת באופן הרבה יותר אטי ומסורבל מבעלים פרטיים, גם כשעובדים כחוק וכמו שצריך לעבוד.

יעקב אשר: נאמר פה שאם התכנית בסטייה היא תכנית מתאר מקומית – לדעתי צריך להגדיר את הסטייה.

יעקב אשר: יש סטייה שממש נוגדת לגמרי – במקום שאסור שיהיו דירות רוצים לבנות דירות, אבל אם יש סטייה לא סותרת באופן מלא, זה שוב מקור לבלימת תכניות.

יעקב אשר: תכנית מתאר מקומית שנעשתה, אם היא לא תהיה תואמת אחת לאחת לתכנית הזאת, יש כאן בעיה.

יעקב אשר: היה צריך הגדרה של משרד המשפטים מה זה סטייה מתכנית מתאר מקומית.

יעקב אשר: יש סטייה ניכרת, סטייה חמורה, רק בשימושים, בכמות יחידות דיור וכו'.

יעקב אשר: במה?

יעקב אשר: אחרת זה שוב חסם שיבוא לפתחנו.

יעקב אשר: בנושא דיור בר-השגה, טוב שלא זרקתם הכל על החוק הזה כי החוק היה מתעכב.

מירי רגב: יש גבול לכמה שאפשר.

יעקב אשר: יש גבול.

יעקב אשר: בזמנו דובר על כך שדיור בר-השגה לא רק יהיה דיור לאומי, מה שנקרא בבעלות המדינה, אלא שזה יהיה גם דיור בר-השגה לקנייה.

יעקב אשר: זאת אומרת, לא רק להשכרה אלא גם לקנייה.

יעקב אשר: דיור בר-השגה צריך לתת תנאים גם לקנייה ולא רק להשכרה.

יעקב אשר: זה היה הסיבוב הראשון שדובר על דיור בר-השגה, לאו דווקא בעלות של המדינה אלא מנגנון כזה או אחר ופה הוא נתקל במשרד המשפטים.

יעקב אשר: מעבר לכך אני מברך על החוק.

יעקב אשר: נושא נוסף – יש היבט של קרקע ציבורית.

יעקב אשר: אדוני השר, אני מבין שהחוק מאפשר בקרקע ציבורית שמיועדת לשטחים ציבוריים לאפשר לבנות דירות להשכרה.

יעקב אשר: אני אומר שחייבת להיות פה הגבלה מאד חריפה בעניין הזה כי עלול להיות מצב שבסופו של יום תהיה שם שכונת מגורים ולא יהיו מספיק מגרשים, לא לגני ילדים, לא לבתי ספר, לא לצרכי ציבור אחרים.

יעקב אשר: השימוש בעניין הזה צריך להיות זהיר מאד.

מירי רגב: בזה הסתיימו דבריך.

מירי רגב: תודה רבה, אשר.

מירי רגב: לפנים משורת הדין אני נותנת לכם לדבר ואנחנו עוברים להצבעה.

<אליאב בן שמעון: קודם כל אנחנו בהתאחדות בוני הארץ בהחלט מברכים על החוק בנוסחו הנוכחי.

<אליאב בן שמעון: כמובן שהברכות למנהל התכנון בראשות הגב' בינת שוורץ ולשר הפנים שהביאו את החוק ולהתאמת החוק ליושבת-ראש הוועדה בנושא דיור בר-השגה.

<אליאב בן שמעון: החוק בנוסחו הנוכחי מביא שתי בשורות, אחת בנושא התכנון שתביא בסופו של דבר להגדלת היצע הדירות והנושא השני הוא שבפעם הראשונה בחוק מהסוג הזה יש ביטוי לנושא של דיור בר-השגה.

<אליאב בן שמעון: עם זאת אני רוצה להאיר שלוש נקודות מרכזיות שאנחנו רואים במסגרת החוק.

<אליאב בן שמעון: ראשית, הנושא של הכללת דיור בר-השגה במסגרת תכניות פינוי-בינוי יש בו משמעות נכבדה, שהגדיר אותה חבר הכנסת אשר.

<אליאב בן שמעון: יכול להיות ויש חשש שיבוא שכרנו בהפסדנו.

מירי רגב: יש לך תמיד אופציה ללכת למסלול תכנון ובנייה רגיל לפינוי-בינוי.

מירי רגב: אתה הולך לפינוי-בינוי דרך הווד"לים?

מירי רגב: תן משהו גם לציבור החלש בדירות קטנות.

מירי רגב: אל תפתח את זה שוב.

מירי רגב: אם אתה רוצה רק להעיר הערה עניינית לגבי קרקע פרטית אני מוכנה להקשיב.

<אליאב בן שמעון: אני רק אומר את הסוגיה הזאת ממש בקצרה.

<אליאב בן שמעון: כרגע, בנוסח המקורי שמופיע כרגע ואולי צריך תיקון טכני קטן, החריגים שניתנו לוועדה להחריג את דיור בר-השגה בפרויקטי פינוי-בינוי לא חלים לפי הנוסח הנוכחי.

מירי רגב: למה?

מירי רגב: חלים.

<תומר רוזנר: לא, לא יכול להיות.

גדעון סער: פה החריגים יותר רחבים כי אין לך צורך בטעמים מיוחדים או בטעמים חריגים.

גדעון סער: זה מופיע ככה?

מירי רגב: כן, בוודאי.

<אליאב בן שמעון: לגבי קרקע פרטית אני בהחלט אתייחס לאחוזים ואני אתן גם דוגמאות.

מירי רגב: לא, אין לך מה להתייחס.

מירי רגב: תביע את התייחסותך לגבי הפרוטוקול.

מירי רגב: זה לא ישונה.

<אליאב בן שמעון: עמדתי ועמדת ההתאחדות שצריך בהחלט להפחית את האחוזים ל-20% ואני אתן דוגמאות של שתי תכניות מאד גדולות שעומדות על הפרק.

<אליאב בן שמעון: הראשונה היא מתחם חוף התכלת בהרצליה, של 8,000 יחידות דיור.

<אליאב בן שמעון: שם מדובר על קרקע מדינה בשיעור של 20%.

<אליאב בן שמעון: קרקע כזאת לא תוכל להיכנס לווד"לים כרגע.

<אליאב בן שמעון: כנ"ל לגבי קרקעות ומתחמי קרקעות באזור רחובות ונס-ציונה, שחלק הקרקע במנהל הוא חלק הרבה יותר קטן מ-40%.

<אליאב בן שמעון: חבל לנו לפספס את הנושא של קרקע פרטית מעבר לעמדה שאם המטרה של החוק היא האצת התכניות והגדלת ההיצע, אנחנו מפספסים.

מירי רגב: אמרתי שזה יסוכם בסעיף 102.

<אליאב בן שמעון: הערה אחרונה, גברתי, במסגרת החוק נקבע לו סיום ופקיעה בעוד שנתיים, בניגוד לנוסח הקודם שהיתה בו הארכה באישור הוועדה ושר הפנים.

מירי רגב: לא, לא, לא, זאת התקופה.

מירי רגב: גמרנו.

מירי רגב: חברים, אנחנו עוברים להצבעה.

דב חנין: גברתי, רגע.

מירי רגב: לא, אין "רגע".

מירי רגב: דיברנו.

מירי רגב: סליחה.

מירי רגב: הסתייגויות?

מירי רגב: שנייה.

מירי רגב: אנחנו מקריאים ואז עוברים להסתייגויות.

מירי רגב: בבקשה.

<תומר רוזנר: אנחנו נקריא רק את החלקים הרלוונטיים.

אורלי לוי אבקסיס: מתי נוכל להגיש הסתייגויות?

<תומר רוזנר: מייד אחרי שיוקרא החוק.

מירי רגב: אתם תגישו הסתייגויות, אנחנו נפיל אותן ונמשיך הלאה.

מירי רגב: בבקשה.

דב חנין: אולי תשתכנעו מההסתייגויות?

אורלי לוי אבקסיס: בלי דיור ציבורי.

מירי רגב: בלי דיור ציבורי.

מירי רגב: טוב שנזכרת לבוא בסוף הדיון, אורלי.

מירי רגב: חיכינו לך מתחילת הדיון, אבל מה אני אעשה?

מירי רגב: יאללה.

אורלי לוי אבקסיס: יש דברים מסוימים, אם את עדיין לא יודעת - - -

מירי רגב: קדימה.

<תומר רוזנר: אנחנו נקריא רק את הדברים שבהם חלו שינויים מאז ההקראה הקודמת בעקבות הסיכומים שעליהם דיברו השר ויושבת-ראש הוועדה.

<גלעד קרן: בסעיף 1, ההגדרה של דירות קטנות שונתה ואני מקריא רק את ההגדרה החדשה.

<גלעד קרן: "דירות קטנות – דירות ששטחן הכולל המותר לבנייה הוא 63 מטרים רבועים בתוספת שטחו של מרחב מוגן דירתי כמשמעותו לפי חוק ההתגוננות האזרחית, התשי"א-1951, או בתכנית החלה בתחום הנמצא בנפת באר-שבע או במחוז הצפון דירות ששטחן הכולל המותר לבנייה הוא 88 מטרים רבועים בתוספת שטחו של מרחב מוגן דירתי כמשמעותו לפי חוק ההתגוננות האזרחית, התשי"א-1951.

<גלעד קרן: "

<תומר רוזנר: המשמעות היא שבנפת באר-שבע ומחוז הצפון שטח הדירות יוגדל כך שהוא יהיה 88 מטרים פלוס השטח המינימלי המותר של ממ"ד.

<גלעד קרן: בעמ' 2, פסקה 7 החדשה שמופיעה, עניין ההגדרה של תכנית לדיור לאומי ומתחם פינוי-בינוי.

<גלעד קרן: יש הבהרה שנדרשה מהדיון הקודם ואני אקרא את הנוסח שהוא קצת שונה מהנוסח שמופיע בפניכם: "תכנית לדיור לאומי במתחם פינוי ובינוי – תכנית שהוכנה והוגשה לפי סעיף 9א(1)(2) לפינוי לשם בינוי או לעיבוי בנייה במתחם פינוי ובינוי, הכוללת הוראות להקמת 70 יחידות דיור לפחות.

<גלעד קרן: ואולם, ככל שנדרשת תכנית נוספת לשם הוצאת היתר בתחום התכנית האמורה, אלא אחד או יותר מהנושאים המפורטים בסעיף 62א(א) לחוק התכנון, בלבד".

<גלעד קרן: תיקון סעיף 3, אני מקריא את תכנית לדיור לאומי – "במקום סעיף קטן (א) יבוא – תכנית לדיור לאומי תכלול הוראות לעניין: (1) הסדרת מבני הציבור, השטחים הציבוריים הפתוחים, החנייה, התשתיות ושימושים נוספים לרבות לתעסוקה או למסחר, הנדרשים לשמש את יחידות הדיור הכלולות בתכנית ובסביבתה.

<גלעד קרן: (2) (א) ייעוד בשיעור של 25% לפחות מיחידות הדיור בתכנית, לאחד או יותר מאלה, במצטבר: דירות קטנות, דיור המיועד להשכרה לתקופה שלא תפחת מעשר שנים או דיור בהישג יד להשכרה.

<גלעד קרן: (ב) על אף האמור בפסקת משנה (א), בתכנית לדיור לאומי במתחם פינוי-בינוי יהיה השיעור האמור באותה פסקת משנה 10% מיחידות הדיור החדשות הנופסות על מספר היחידות שהיו בתחום התכנית לפני אישורה.

<גלעד קרן: (א1) הוועדה רשאית לקבוע כי – הוראות סעיף קטן (א)(2)(א) לא יחולו במקרים חריגם אם השתכנעה כי נוכח מאפייני היישוב או היצע הדירות הקטנות ברשות המקומית אין הצדקה להכללת הוראות כאמור.

<גלעד קרן: (א2) לא תאושר תכנית כאמור בסעיף קטן (א1) אלא באישור שר הפנים או המנהל הכללי של משרד הפנים בלבד, אם השר הסמיכו לכך".

<גלעד קרן: עמ' 5, סעיף 7, "אחרי סעיף 12 לחוק העיקרי יבוא: 12א.

<גלעד קרן: (א) הוגשה תכנית לדיור לאומי לפי סעיף 9(א1)(1) ולא צורפה לה הסכמת רשות מקרקעי ישראל כאמור בסעיף 9(א1)(1)(ב), תמסור הרשות אם היא מסכימה או מתנגדת לתכנית בתוך 15 ימי עבודה מיום קבלת ההודעה על קליטת התכנית.

<גלעד קרן: (ב) הודיעה רשות מקרקעי ישראל בתוך התקופה האמורה בסעיף קטן (א) כי היא מתנגדת לתכנית, יראו את התכנית כבטלה.

<גלעד קרן: (ג) לא הודיעה רשות מקרקעי ישראל כאמור בסעיף קטן (ב), רשאי מגיש התכנית לבקש כי תינתן עמדת ועדה שאלה הם חבירה לתכנית: מנהל מינהל התכנון במשרד הפנים, והוא יהיה היושב-ראש, המנהל הכללי של משרד הבינוי והשיכון ומנהל רשות מקרקעי ישראל (בסעיף זה – הוועדה).

<גלעד קרן: (ד) הוועדה תודיע בתוך שבעה ימים לפני מועד הדיון האם היא מסכימה לתכנית או מתנגדת לה.

<גלעד קרן: (ה) קבעה הוועדה האמורה בסעיף קטן (ג) כי היא מסכימה לתכנית, יראו את עמדתה על אף האמור בכל דין כעמדת רשות מקרקעי ישראל בקשר לתכנית.

<גלעד קרן: (ו) קבעה הוועדה כי היא מתנגדת לתכנית, יראו את התכנית כבטלה.

<גלעד קרן: (2) אחרי סעיף קטן (ד) יבוא: (ה) על אף הוראות סעיף זה, לא יוחלט על הפקדת תכנית לדיור לאומי שהוגשה לפי סעיף 9(א1)(1) שלא צורפה לה הסכמת רשות מקרקעי ישראל כאמור, אלא אם כן הסכמת הרשות או הסכמת הוועדה האמורה בסעיף 12א ניתנה עד למועד הדיון.

<גלעד קרן: 16.

<גלעד קרן: בסעיף 27 לחוק העיקרי – (1) אחרי סעיף קטן (א) יבוא: (א1) על אף האמור בסעיף קטן (א), ביצוע תכנית דיור לאומי במתחם פינוי ובינוי יחל בתוך ארבע שנים מיום שאושרה.

<גלעד קרן: לעניין סעיף זה יראו כתחילת ביצוע קבלת היתר בנייה לבניין אחד לפחות בתחום התכנית.

<גלעד קרן: (2) בסעיף קטן (ג), אחרי "בסעיף קטן (א) יבוא "או (א1).

<גלעד קרן: "

<תומר רוזנר: אלה השינויים המהותיים.

<תומר רוזנר: היו, כמובן, גם שינויי נוסח שסוכמו עם הממונה על נוסח החוק אבל הם לא משנים את המהות של ההצעה.

<תומר רוזנר: חברי כנסת שרוצים להגיש הסתייגויות מוזמנים לעשות כך.

<בינת שוורץ: גברתי היושבת-ראש, יש כאן טעות טכנית.

<בינת שוורץ: עמ' 4, סעיף ו – זה סעיף שמתייחס אך ורק לתכניות פינוי-בינוי.

<בינת שוורץ: כל המובן שלו הפוך אם לא קוראים אותו לתכניות פינוי-בינוי.

<בינת שוורץ: זאת טעות טכנית ואני רוצה לציין את זה לפרוטוקול.

<בינת שוורץ: אנחנו מתואמים עם הוועדה.

מירי רגב: אוקיי.

מירי רגב: אחר כך אני אקריא את רשימת המצביעים, מי מצביע במקום מי ואת רשימת המצביעים על-פי החלטת הסיעות.

מירי רגב: מסתייגים – דב חנין הראשון שביקש.

מירי רגב: איציק ואורלי לוי.

מירי רגב: בבקשה.

דב חנין: גברתי יושבת-הראש, יש לי פה רשימת הסתייגויות שאני אגיש בכתב.

דב חנין: אני לא רוצה להקשות על הוועדה.

דב חנין: להציג אותן אחת לאחת?

דב חנין: אין בעיה, אני אציג אותן.

דב חנין: אני אעשה את זה מהר ככל שאני יכול.

דב חנין: בפרק ההגדרות – אני מציע לבטל את ההגדרה של מתחם פינוי ובינוי.

דב חנין: בפרק ההגדרות, בתכנית לדיור לאומי – אני מציע במקום 40% קרקעות פרטיות להשאיר 80% קרקעות פרטיות.

דב חנין: אני מציע להשמיט את ההגדרה של תכנית לדיור לאומי במתחמי פינוי ובינוי.

דב חנין: זה עדיין פרק ההגדרות.

דב חנין: אני עובר לסעיף 2, עמ' 3 למעלה, הסעיף שעוסק בייעוד תכניות הדיור המאושרות במסלול הווד"לי.

דב חנין: אני מציע שבמקום 25% נקבע 35%.

דב חנין: אני מציע ש"אחד או יותר מאלה במצטבר" יכלול דירות קטנות, דיור להשכרה, דיור בהישג יד להשכרה או דיור ציבורי ודיור ציבורי לחלופין.

דב חנין: בסעיף קטן (ב) אני מציע שהשיעור בתכניות לדיור לאומי במתחם פינוי-בינוי יהיה 25% מיחידות הדיור החדשות.

דב חנין: אני רוצה משפט של הנמקה בהקשר הזה – דווקא באזורים של פינוי-בינוי הבעיה היא שאנחנו הורסים אזור שבו אנשים יכולים לשכור דירה כי אלה דירות ישנות, עניות ומוחלשות.

דב חנין: אנחנו מחליפים את זה במתחמים מודרניים יותר, יקרים יותר ודווקא כאן - - -

מירי רגב: דב, לא נאום.

מירי רגב: אנחנו כבר דיברנו ואני מתכוונת לעבור להצבעה.

מירי רגב: מה ההסתייגויות?

דב חנין: ההסתייגות אומרת שבמתחם פינוי-בינוי 25% לא מסך הדירות אלא מהדירות הנוספות שמתווספות לאותו אזור תהיינה דירות בנות-השגה או דיור ציבורי, כיוון שבדיוק שם צריך אותן.

דב חנין: זה לקחת פשוט מתוך המלאי של דיור בר-השגה ולהוציא את זה החוצה.

מירי רגב: סליחה, אנחנו עוברים עכשיו לשלב ההצבעות וההסתייגויות ורק חברי כנסת מדברים.

דב חנין: אני מציע, גברתי, להוסיף סעיף נוסף בהמשך לדברים שהצגת לנו, ואני מברך עליהם, על הקמת הצוות שהשר מקים לגיבוש הכללים או התקנות.

דב חנין: אני מציע שנקבע בחוק שהשר יקבע בתוך שישים ימים מיום כניסת היום לתוקף ובאישור ועדת הפנים והגנת הסביבה של הכנסת תקנות לעניין דיור בהישג יד להשכרה, כדי שהדבר הזה לא יישאר באוויר.

דב חנין: אני מציע להוריד לחלוטין את המצבים שמפורטים בסעיף א(1) בעמ' 3, שמאפשרים לוועדה באישור שר הפנים לקבוע מצבים שבהם לא צריך לקבוע דירות קטנות או דיור בר-השגה או להשכרה.

דב חנין: אני חושב שהמנגנון הזה הוא פרצה שקוראת למטרות או לדברים שמנוגדים לחלוטין לכל הדברים שאנחנו רוצים.

דב חנין: לחלופין, גברתי היושבת-ראש, אני מציע שהאישור, כדי לסטות מהקביעה שקבענו בסעיף, יהיה לפחות באישור ועדת הפנים והגנת הסביבה של הכנסת.

דב חנין: שלא יהיה מצב שבו אישרנו מנגנון בחוק ובאופן אינפלציוני הוועדות קובעות מצבים שבהם בעצם לא צריך לבנות דירות קטנות ודירות בנות-השגה.

דב חנין: עמ' 4 – אני מציע למחוק את סעיף קטן (ו).

דב חנין: אני מודה לגב' שוורץ על ההבהרה, שקודם כל היא בהחלט לעניין והיא הסירה חשש שנוצר אצלי כשקראתי את זה.

דב חנין: ההבהרה שלך בהחלט מחדדת, אבל אני הייתי מציע לבטל את הסעיף כולו.

דב חנין: בהמשך לתיקון סעיף 9 אני מציע למחוק את כל סעיף א(1), על סעיפי המשנה שלו (1) ו-(2).

דב חנין: בתיקון סעיף 27 אני מציע כן לתקן את סעיף 27, אבל במקום שנתיים וחצי להתחלת ביצוע לקבוע שנה להתחלת ביצוע.

דב חנין: אם אתם רוצים בנייה, בואו נייצר מצב שבו יש גם תכניות מהירות וגם ביצוע מהיר.

מירי רגב: לא, לא, לא, את ההסברים נתת בדיונים.

מירי רגב: פה רק הסתייגויות.

מירי רגב: רק איזו מילה מחליפה את מה.

דב חנין: במקום שנתיים וחצי שיש בתיקון 27 תבוא המילה "שנה".

דב חנין: לגבי דיור לאומי במתחם פינוי-בינוי, אני מציע במקום ארבע שנים שייכתב שנתיים.

דב חנין: בסעיף 19 אני מציע שתוקף השינוי יהיה עד ה-1 באוגוסט 2014.

דב חנין: זה ייתן לנו הזדמנות לבחון מחדש, לראות את הדברים, לראות מה התקדם ומה לא התקדם, מה קרה ומה לא קרה.

מירי רגב: מאה אחוז.

מירי רגב: איציק שמולי, בבקשה.

מירי רגב: לאחר מכן אורלי.

איציק שמולי: תיקון סעיף 3 בעמ' 3 למעלה.

איציק שמולי: הסעיף שמדבר על הקצאה של 25% לפחות מיחידות הדיור בתכנית.

איציק שמולי: אני מבקש להכניס הסתייגות על שיעור המינימום בכל אחד מהפרויקטים האלה של דירות קטנות, דירות המיועדות להשכרה ודירות בהישג-יד להשכרה.

<תומר רוזנר: מה השיעור?

איציק שמולי: אני חושב שכדאי שוועדת הפנים תקבע.

מירי רגב: לא, לא, לא.

מירי רגב: זאת הסתייגות שלך.

מירי רגב: ועדת הפנים כבר קבעה.

מירי רגב: החוק הזה הוא בהצבעה של ועדת הפנים.

מירי רגב: מה ההסתייגות שלך?

איציק שמולי: שליש-שליש-שליש.

איציק שמולי: אני מצטרף גם לעמדה של חבר הכנסת דב חנין לגבי הסעיף הבא, סעיף א(1) ומתייחס כאן לשני דברים: הביטוי "מאפייני היישוב" לדעתי הוא רחב מדי ומותיר פתח גדול מדי.

איציק שמולי: צריכים לקבוע כאן קריטריונים ולכן אני בהחלט מצטרף לתיקון שהוצע.

איציק שמולי: שנית, שאלת הבהרה – דובר כאן על אותה ועדה שתחליט על מתן ההקצאות.

איציק שמולי: אני לא רואה התייחסות בחוק לאותה ועדה.

איציק שמולי: על פי אלו קריטריונים?

איציק שמולי: יש עכשיו את אותן דירות להשכרה בהישג יד, מי קובע את הזכאות?

מירי רגב: השר בתקנות.

איציק שמולי: אני חושב שגם כאן צריכה להיות מעורבות של ועדת הפנים.

אורלי לוי אבקסיס: התקנות לא מגיעות לאישור הוועדה?

מירי רגב: על-פי החוק לא.

מירי רגב: חברת הכנסת אורלי ולאחר מכן חבר הכנסת אשר.

אורלי לוי אבקסיס: עמ' 3 סעיף 2א, הייתי רוצה להגדיל את השיעור ל-30% כאשר אנחנו מכניסים פנימה גם דיור ציבורי שלא יפחת משליש ההקצאות.

אורלי לוי אבקסיס: שנית, לגבי פינוי-בינוי גם במבני דיור ציבורי – שזה גם ייכלל בפנים.

אורלי לוי אבקסיס: בהגדרה של פינוי-בינוי ייכנסו גם מבנים של דיור ציבורי.

<תומר רוזנר: אין הגבלה היום.

אורלי לוי אבקסיס: לרבות דיור ציבורי.

מירי רגב: היא רוצה להגיד "לרבות".

מירי רגב: מותר לה.

<תומר רוזנר: בהגדרה של פינוי-בינוי זה נכלל.

אורלי לוי אבקסיס: היום אין אינטרס לעשות את זה וזה לא נכנס.

אורלי לוי אבקסיס: אני רוצה שזה יהיה ברור.

אורלי לוי אבקסיס: יש לך איזשהו כלי משפטי לעשות את זה יותר ברור ממה שאני אומרת?

אורלי לוי אבקסיס: אדרבה.

אורלי לוי אבקסיס: זה שאתה אומר לי שזה במתפרש, אני רוצה שזה לא יהיה במתפרש אלא בפשט.

אורלי לוי אבקסיס: לא בדרש ולא נתון לשיקולים כאלה ואחרים.

אורלי לוי אבקסיס: לגבי נושא התקנות – להביא אותן לאישור הוועדה.

אורלי לוי אבקסיס: לגבי תיקון סעיף 27 – סנקציה לגבי אי התחלת בנייה.

אורלי לוי אבקסיס: לא יוכל אותו קבלן שקיבל את האישורים ואת הקרקע וכדומה, כאשר הוא לא עמד בשנתיים וחצי, לגשת למכרזים ממשלתיים בחמש-עשר השנים הבאות.

<תומר רוזנר: זה כולל גם פינוי-בינוי?

מירי רגב: הכל.

אורלי לוי אבקסיס: אם זה באשמתו.

אורלי לוי אבקסיס: מה הרציונל?

אורלי לוי אבקסיס: כדי שתהיה בנייה מהירה אנחנו נותנים תנאים טובים, אנחנו מטיבים אבל בסופו של דבר אנחנו אומרים שנתיים וחצי.

אורלי לוי אבקסיס: עברו שנתיים וחצי, לא קרה מאומה.

מירי רגב: אורלי, ברור, ברור.

מירי רגב: סנקציה של עד עשר שנים לאותו קבלן.

מירי רגב: חמש או עשר?

אורלי לוי אבקסיס: בואו נגיד עשר.

דב חנין: אנחנו מצטרפים להסתייגות הזאת.

מירי רגב: אשר, בבקשה.

יעקב אשר: לגבי הסעיף של 40% קרקע, סעיף 9(4)(1), אני מבקש שבמקום 40% יהיה 20%.

יעקב אשר: אני מצטרף להסתייגות שהתקנות יגיעו לאישור הוועדה.

יעקב אשר: דבר שלישי שלא קיבלתי עליו תשובה ולכן אני לא יודע איך בדיוק לנסח את זה, אבל זה הנושא של סטייה מתכנית מתאר מקומית ומה הכוונה.

יעקב אשר: צריך שיהיה כתוב האם זאת סטייה ניכרת, האם זה סותר את תכנית המתאר המקומית וכו'.

יעקב אשר: יכולים אפילו על סטייה קטנה מאד לעצור תכנית גדולה מאד ולכן צריך לתת על זה את הדעת.

מירי רגב: סיימת את ההסתייגויות?

יעקב אשר: אני סיימתי, אבל לא קיבלתי תשובה על זה.

מירי רגב: אוקיי, אני מקריאה את מי שיכול להצביע.

מירי רגב: חברת הכנסת מירי רגב, חבר הכנסת משה פייגלין, חבר הכנסת חמד עמאר, חברת הכנסת רינה פרנקל, יפעת קריב איננה.

מירי רגב: במקום חבר הכנסת נחמן שי יצביע חבר הכנסת איציק שמולי.

מירי רגב: חבר הכנסת זבולון קלפה.

מירי רגב: חבר הכנסת דוד אזולאי – אתה במקומו?

נסים זאב: כן.

בועז טופורובסקי: אני במקום יפעת.

יעקב אשר: אני במקום אייכלר.

מירי רגב: במקום ישראל אייכלר יצביע יעקב אשר, דוד צור.

מירי רגב: תמר זנדברג איננה.

מירי רגב: חבר הכנסת טלב אבו-עראר.

עיסאווי פריג': אני במקומה.

מירי רגב: תגיד לי.

מירי רגב: מה, אני צריכה לנחש?

מירי רגב: תגיד שאתה במקומה.

מירי רגב: תגיד פשוט את זה כמו שכל האחרים אמרו.

עיסאווי פריג': אני מצביע במקום תמר.

מירי רגב: חבר הכנסת עיסאווי פריג' במקום תמר.

מירי רגב: טלב אבו-עראר איננו.

מירי רגב: חבר הכנסת דב חנין.

גדעון סער: אני יכול להגיד מילה?

מירי רגב: כן, תגיד מילה וגם אני אגיד מילה ונעבור להצבעה.

גדעון סער: אני רוצה רק לפנות לחברי הוועדה.

גדעון סער: תראו, אני מבקש לגלות אחריות לא רק באישור החוק אלא גם בדחיית ההסתייגויות.

גדעון סער: אנחנו הלכנו דרך ארוכה מאד.

גדעון סער: נתנו כאן מענים מאד משמעותיים על-פי דברים שעלו מהוועדה דרך יושבת-ראש הוועדה גם בדיור בר-השגה, באופן שלוקח בחשבון את כל הממדים.

גדעון סער: במובן הזה היתה לנו אוזן קשבת לדיון פה.

גדעון סער: אני פונה גם לחברי כנסת מהאופוזיציה שאני יודע שהם חברי כנסת אחראים.

גדעון סער: האחריות הזאת היא גם לקיים את המסלול המהיר הזה וגם לדיור בהישג-יד.

גדעון סער: אני לוקח כדוגמה דבר אחד – נושא התקנות.

גדעון סער: נושא התקנות הוא נושא שהיה בתקופת השר הקודם.

גדעון סער: אני לא הייתי מודע לזה.

גדעון סער: אני התנעתי אותו, הוא לא הותנע קודם.

גדעון סער: אתם רוצים להוסיף עוד סנדלי דנוור?

גדעון סער: אני מבין.

גדעון סער: זה לא נכלל בהבנות ביני לבין יושבת-ראש הוועדה, שגם את זה אני מביא לפה.

גדעון סער: אז אתם רוצים להשיג עוד משהו קטן?

גדעון סער: אני אקח את זה בחשבון, זה הכל.

מירי רגב: חברים, החוק הזה הוא חוק שמן הסתם מביא הרבה מאד אמוציות ואני מבינה למה.

מירי רגב: נמצאים פה רוב חברי הכנסת החברתיים שגם בכנסת הקודמת עסקו בדיור.

מירי רגב: אני יכולה להבין את הנושא הזה כי הווד"לים הגיע מתוך המחאה החברתית.

מירי רגב: אבל מצד שני אני אומרת לכם שהגענו פה להישגים אדירים בחוק הזה.

מירי רגב: הגענו פה להישגים אדירים במה שקשור לדיור בר-השגה, לדירות קטנות, לדירות במחיר מפוקח, לדיור להשכרה.

מירי רגב: זה לא היה פשוט.

מירי רגב: לולא ההתערבות של השר זה לא היה קורה.

מירי רגב: נכון שגם החוק לא היה בא, אבל הוא הבין את זה באופן חד וברור שהוא הולך לקראת והוא מבין את העניין הזה.

מירי רגב: והוא הנחה כך את משרדו.

מירי רגב: גם בעניין הצוות.

מירי רגב: אפשר שגם חבר'ה מש"ס יצביעו נגד.

מירי רגב: הם יכולים.

מירי רגב: אבל הראשון שהיה צריך להקים את הצוות זה שר הפנים לשעבר והוא לא הקים את זה.

נסים זאב: לא נתנו לו.

מירי רגב: והיום הצוות הוקם, אז גם על זה צריך להגיד מילה טובה.

מירי רגב: ויש לו דד-ליין.

מירי רגב: אז גם על זה צריך להגיד מילה טובה ואי אפשר את כל הדברים להביא על חוק הווד"לים.

מירי רגב: אני אומרת כאן לנציגת השר לשיכון ובינוי, תתעוררו בעניין דיור ציבורי.

מירי רגב: אני אמרתי את זה גם לשר אריאל, שיש לי אליו כבוד גדול.

מירי רגב: אני לא הייתי ישנה בלילה כשאני יודעת שאחרים לא ישנים בלילה אם הייתי שרת השיכון והבינוי.

מירי רגב: תתעוררו כי צריך לתת לזה פתרון.

מירי רגב: לא מעניין אותי במסגרת הסדרה, השכרה – אורלי הציגה כמה פתרונות לשר.

מירי רגב: שיביא לזה פתרון.

מירי רגב: וגם השר יאיר לפיד עם הופלל"א.

מירי רגב: אין לי בעיה עם ופלל"א רק בואו נביא פתרונות אמתיים.

מירי רגב: היום התחלנו פתרון ראשון.

מירי רגב: היום התחלנו פתרון ראשון, חברים, וצריך להגיד את זה.

מירי רגב: במשולש הזה של שר הפנים, שר השיכון והבינוי ושר האוצר, יושב-ראש קבינט הדיור הלאומי, הראשון שעשה את הצעד בסוגיה החברתית זה שר הפנים.

מירי רגב: אז אפשר לדבר במילים אבל בסוף עם מילים לא הולכים למכולת.

מירי רגב: יש כאן הישגים ואני מבקשת ממך, דב חנין, כמו שאתה יודע להביע את עמדתך כך או אחרת, תביא לידי ביטוי את הדברים האלה כאן.

מירי רגב: הלכנו דרך, דרך לא פשוטה.

מירי רגב: היית שותף לזה.

מירי רגב: החוק הזה יעבור, שיעבור עם השינויים שאנחנו הבאנו פה והשינויים החברתיים באים לפה מאד לידי ביטוי.

מירי רגב: האם אתם מסכימים להצביע על כל ההסתייגויות של כל אחד מחברי הכנסת כגוש אחד?

אורלי לוי אבקסיס: לא, בנפרד.

דב חנין: אני מוכן להצביע על כל ההסתייגויות שלנו כגוש אחד.

דב חנין: אני מבקש רק להחריג את ההסתייגות בעניין הדיור הציבורי, שיהיה בנפרד.

מירי רגב: מאה אחוז.

מירי רגב: תודה.

מירי רגב: איציק?

איציק שמולי: מסכים.

מירי רגב: מסכים.

מירי רגב: אשר?

יעקב אשר: על ההסתייגות שלי.

מירי רגב: אנחנו נצביע על ההסתייגויות שלך.

מירי רגב: כל הסתייגות בנפרד?

מירי רגב: אוקיי.

מירי רגב: בואו נתחיל בבקשה עם דב חנין, כל ההסתייגויות למעט הדיור הציבורי.

מירי רגב: מי שהקראתי הם היחידים שיכולים להצביע.

מירי רגב: מי בעד?

מירי רגב: בעד ההסתייגויות של חבר הכנסת דב חנין – 3

מירי רגב: נמנעים – אין

מירי רגב: 7 נגד, 3 בעד.

מירי רגב: ההסתייגויות של דיור ציבורי של דב חנין.

מירי רגב: מי בעד?

מירי רגב: בעד ההסתייגויות לדיור הציבורי של חבר הכנסת דב חנין – 3

מירי רגב: נמנעים – אין

מירי רגב: 3 בעד, 7 נגד.

מירי רגב: ההסתייגות נפלה.

מירי רגב: ההסתייגות של איציק שמולי.

מירי רגב: אתה מסכים ששתי ההסתייגויות יהיו ביחד?

איציק שמולי: כן.

מירי רגב: מי בעד?

מירי רגב: בעד ההסתייגויות של חבר הכנסת איציק שמולי – 3

מירי רגב: נמנעים – אין

מירי רגב: 3 בעד, 7 נגד, ההסתייגויות נפלו.

מירי רגב: ההסתייגויות של אורלי לוי.

מירי רגב: רוצה כל אחת בנפרד, בבקשה.

<גלעד קרן: ההסתייגות הראשונה – 30% לכלל הנושאים ודיור ציבורי יהיה שליש לפחות מתוך ה-30% האלה.

<גלעד קרן: בעד ההסתייגות הראשונה של חברת הכנסת אורלי לוי-אבקסיס – 4

<גלעד קרן: נמנעים – אין

מירי רגב: 4 בעד, 6 נגד.

מירי רגב: הסתייגות שנייה.

<גלעד קרן: להבהיר שפינוי-בינוי יהיה גם במבני דיור ציבורי.

מירי רגב: אוקיי.

מירי רגב: מי בעד?

מירי רגב: בעד ההסתייגות השנייה של חברת הכנסת אורלי לוי-אבקסיס – 3

מירי רגב: נמנעים – אין

מירי רגב: 3 בעד, 7 נגד.

מירי רגב: ההסתייגות נפלה.

<גלעד קרן: הסתייגות שלישית – שתהיה סנקציה למי שלא מתחיל את הבנייה בזמן, שהוא לא יוכל לגשת למכרזים ממשלתיים.

מירי רגב: מי בעד?

מירי רגב: בעד ההסתייגות השלישית של חברת הכנסת אורלי לוי-אבקסיס – 3

מירי רגב: נמנעים – אין

מירי רגב: 3 בעד, 6 נגד.

אורלי לוי אבקסיס: אני רוצה לומר עוד כמה דברים.

מירי רגב: לא, לא, לא, לא.

מירי רגב: גמרנו את הדיבורים.

מירי רגב: ההסתייגויות של יעקב אשר.

נסים זאב: אני מבקש שהוא יצרף אותי להסתייגויות שלו.

מירי רגב: שתיהן ביחד או אחת-אחת?

יעקב אשר: שתיהן ביחד.

מירי רגב: ההסתייגויות של יעקב אשר ושל ש"ס ביחד.

מירי רגב: מי בעד?

מירי רגב: בעד ההסתייגויות של יעקב אשר וש"ס – 2

מירי רגב: נמנעים – אין

מירי רגב: 2 בעד, 6 נגד.

מירי רגב: ההסתייגויות נפלו.

מירי רגב: אנחנו מצביעים על הצעת החוק כנוסח הוועדה.

מירי רגב: מי בעד?

מירי רגב: בעד הצעת החוק, כהצעת הוועדה – 9

מירי רגב: נמנעים – אין

מירי רגב: 9 בעד, 3 נגד.

מירי רגב: תודה רבה, החוק עבר.

אורלי לוי אבקסיס: אני רוצה לומר משהו.

מירי רגב: הדיון נגמר.

מירי רגב: אנחנו מדברים לפני, לא אחרי.